1. ปัจจัยความเสี่ยง

  ปัจจัยความเสี่ยงที่อาจมีผลกระทบต่อบริษัทฯ โดยตรงมีดังนี้

1.  ความเสี่ยงจากการประกอบธุรกิจ

  (1.1.1) ความเสี่ยงจากการเปลี่ยนแปลงกฎหมาย และนโยบายของรัฐบาล

บริษัทฯ มีความเสี่ยงจากการที่ธุรกิจของบริษัทฯ มีการมุ่งเน้นงานที่เกี่ยวข้องกับงานสาธารณูปโภค
และงานภาครัฐบาลจึงอาจได้รับผลกระทบจากแนวนโยบายของรัฐบาลในเรื่องกฎหมายที่เกี่ยวข้องในการควบคุมการประกอบธุรกิจโดยตรง
เช่น กฎหมายการควบคุมน้ำหนักการขนส่งสินค้าของรถบรรทุก
และกฎหมายที่สร้างผลกระทบต่อกลุ่มลูกค้าของบริษัทฯ เช่น
กฏหมายการควบคุมการประกอบธุรกิจอสังหาริมทรัพย์

เนื่องมาจากธุรกิจของบริษัทฯ มีลักษณะของอุปสงค์ที่เกี่ยวเนื่อง (Derived Demand) คือ
จะรอรับคำสั่งซื้อสินค้าจากผู้รับเหมา ซึ่งเป็นลูกค้ากลุ่มใหญ่ของบริษัทฯ ที่มีการติดต่อขายกันมานาน
หากรัฐบาลมีการเปลี่ยนแปลงกฎหมายควบคุมการประกอบธุรกิจอสังหาริมทรัพย์
ให้มีความเข้มงวดมากขึ้น หรือมีการออกกฎหมายเพิ่มข้อจำกัดของโอกาสในการประกอบธุรกิจ เช่น
กฎหมายการเปลี่ยนแปลงผังเมือง
เพื่อควบคุมและแยกส่วนการใช้สอยพื้นที่ระหว่างพื้นที่สำหรับการอยู่อาศัยและพื้นที่การประกอบธุรกิจในเชิงพาณิชย์
ซึ่งกฎหมายดังกล่าวหากส่งผลกระทบในการเพิ่มข้อจำกัดในการประกอบธุรกิจหรือเพิ่มต้นทุนในการประกอบการให้แก่กลุ่มลูกค้าของบริษัทฯ
ผลประกอบการของบริษัทฯอาจได้รับผลกระทบตามไปด้วย นอกจากนี้ นโยบายบางอย่างของรัฐ
อาจจะมีผลกระทบต่อผลประกอบการของบริษัทฯ ได้เช่นเดียวกัน

นอกจากนี้ นโยบายบางอย่างที่เกี่ยวกับการประกอบธุรกิจอสังหาริมทรัพย์ เช่น
นโยบายสิทธิพิเศษทางด้านภาษีและค่าใช้จ่ายในการโอน และ
นโยบายการลงทุนของรัฐในส่วนของสาธารณูปโภคพื้นฐาน จะมีอิทธิพลต่อผลประกอบการของบริษัทฯ
เช่นกัน หากรัฐบาลยกเลิกนโยบายดังกล่าว หรือเกิดความไม่แน่นอนของนโยบายขึ้น
กลุ่มลูกค้าของบริษัทฯ อาจได้รับผลกระทบ ซึ่งรายได้ของบริษัทฯอาจจะได้รับแรงกดดันตามไปด้วย

2.  ความเสี่ยงเกี่ยวกับการจัดการวัตถุดิบ

ความเสี่ยงด้านราคาและปริมาณของวัตถุดิบเป็นปัจจัยที่สำคัญของผู้ประกอบการผลิตสินค้าอุตสาหกรรม
บริษัทฯมีการใช้ปูนซีเมนต์ผงเป็นวัตถุดิบหลักในการผลิต ดังนั้น
ความผันผวนของราคาและการขาดแคลนวัตถุดิบสามารถสร้างปัญหาด้านการบริหารต้นทุนการผลิตให้แก่บริษัทฯ
ได้ และเพื่อเป็นการรับมือกับความเสี่ยงดังกล่าวบริษัทฯ
ได้มีการจัดเตรียมแผนรองรับโดยมีการตกลงกับผู้ผลิตเป็นราคาระยะยาว

3.  ความเสี่ยงเกี่ยวกับการผิดนัดชำระหนี้

กลุ่มบริษัทฯ มีความเสี่ยงจากกลุ่มลูกหนี้ทางการค้า
ซึ่งกลุ่มบริษัทฯมีการขายสินค้าให้ด้วยนโยบายเครดิตทางการค้าซึ่งมีระยะเวลาการชำระเงินตามปกติ
90-120 วัน อย่างไรก็ตาม ณ ปี 2546 กลุ่มบริษัทฯมีลูกหนี้การค้าค้างชำระทั้งสิ้น 294 ล้านบาท
ซึ่งปรับตัวลดลงจากไตรมาส 2 ของปีเดียวกันถึง 23 ล้านบาท
ลูกหนี้ส่วนใหญ่เป็นลูกหนี้ที่รับงานโครงการจากรัฐบาล
ซึ่งไม่มีความเสี่ยงจากการไม่ได้รับชำระเงินแต่อาจประสบกับปัญหาความล่าช้าในการเบิกจ่ายของระบบราชการ
ณ ปี 2546 บริษัทฯ จึงมีการตั้งลูกหนี้สงสัยจะสูญเพียง 12.83 ล้านบาท
หรือเท่ากับจำนวนเงินโดยประมาณ ที่อาจจะเกิดขึ้นจากการเรียกเก็บเงินจากลูกหนี้การค้า
ซึ่งกำหนดขึ้นจากฐานะของลูกหนี้และความเห็นของผู้บริหารของกลุ่มบริษัทฯ อย่างไรก็ตาม
กลุ่มบริษัทฯ
ได้มีการจัดการความเสี่ยงดังกล่าวผ่านทางกระบวนการตรวจสอบสถานภาพทางการเงินของลูกค้าก่อนให้เครดิตรวมทั้งมาตรการในการจัดเก็บหนี้ที่มีความรัดกุมมากขึ้น
บริษัทฯ มีการจัดตั้ง Credit Committee ขึ้นโดยในทุกๆ 2
สัปดาห์จะมีการประชุมเพื่อดูสถานะลูกหนี้ในแต่ละราย

4.  ความเสี่ยงจากการเข้ามาของผู้ประกอบการรายใหม่

บริษัทฯ
มีความเสี่ยงในการประกอบธุรกิจจากการเข้ามาในธุรกิจค้าส่งวัสดุก่อสร้างของผู้ประกอบการรายใหม่
อย่างไรก็ตาม บริษัทฯ มีความได้เปรียบจากการได้รับความไว้วางใจจากกลุ่มลูกค้า
อันเนื่องมาจากชื่อเสียงในการประกอบธุรกิจของบริษัทฯ
และประสบการณ์อันยาวนานในการประกอบธุรกิจ ทำให้บริษัทฯมีความสัมพันธ์อันดีกับลูกค้า
นอกจากนี้บริษัทฯ
ได้มีการปรับตัวรับการแข่งขันโดยเพิ่มรูปแบบของสินค้าและบริการที่มีความครบครันสามารถตอบสนองต่อความต้องการที่หลากหลายของลูกค้าได้เป็นอย่างดี

5.  ความเสี่ยงจากกระบวนการขนส่งสินค้า

บริษัทฯ มีความเสี่ยงจากการขนส่งสินค้าให้ทันต่อเวลาในส่วนของผลิตภัณฑ์คอนกรีตสำเร็จรูป
เนื่องจากผลิตภัณฑ์ของบริษัทฯ เป็นวัสดุก่อสร้างที่ต้องมีการขนส่งตามคำสั่งลูกค้า
ซึ่งบางครั้งต้องขนส่งไปยังต่างจังหวัดที่มีระยะทางไกลจากโรงงาน ซึ่งหากประสบปัญหาธรรมชาติ
อาทิ ฝนตกหนัก น้ำท่วม บริษัทฯ อาจไม่สามารถขนส่งสินค้าให้แก่ลูกค้าได้ตามสัญญา
ส่งผลกระทบต่อรายได้และกระแสเงินสดในช่วงระยะเวลาดังกล่าว
อย่างไรก็ตามสภาพปัญหาดังกล่าวเป็นความเสี่ยงโดยธรรมชาติของธุรกิจซึ่งเป็นที่ทราบกันดีในหมู่ลูกค้า
เมื่อเกิดปัญหาขึ้นทางบริษัทฯ
จึงสามารถเจรจาต่อรองได้โดยไม่ก่อให้เกิดต้นทุนทางการเงินให้แก่บริษัท อย่างไรก็ดีบริษัทฯ
ได้มีแนวทางในการแก้ปัญหาดังกล่าวโดยการเปิดโรงงานให้กระจายไปตามจุดยุทธศาสตร์ต่างๆที่สามารถจะอำนวยความสะดวกให้แก่การขนส่งสินค้าได้

2.  ความเสี่ยงทางการเงิน

บริษัทฯ
มีความเสี่ยงจากการเปลี่ยนแปลงของอัตราดอกเบี้ยที่อาจส่งผลกระทบต่อภาระต้นทุนทางการเงินในการดำเนินธุรกิจ
ซึ่งบริษัทฯได้มีแนวนโยบายในการบริหารความเสี่ยงดังกล่าวด้วยการจัดโครงสร้างทางการเงินให้เหมาะสมกับลักษณะการใช้ไปของเงินทุน
โดยรายจ่ายต่างๆในส่วนการขยายโครงการจะมีการใช้แหล่งเงินทุนระยะยาว
และในส่วนของเงินทุนหมุนเวียนบริษัทฯจะมีการใช้แหล่งเงินกู้ระยะสั้นแทน

กลุ่มบริษัทฯ มีเงินกู้ยืมในระยะสั้นทั้งสิ้น 452 ล้านบาท ณ สิ้นปี 2546
คิดเป็นเงินเบิกเกินบัญชีธนาคารและเงินกู้ระยะสั้น 134 ล้านบาท ตั๋วสัญญาใช้เงิน 318 ล้านบาท
และกลุ่มบริษัทฯ มีเงินกู้ยืมระยะยาว 269ล้านบาท โดย 158 ล้านบาท
เป็นส่วนของหนี้สินระยะยาวที่ครบกำหนดชำระภายใน 1 ปี อย่างไรก็ตามบริษัทฯ
ได้มีการปรับโครงเงินทุนของกลุ่มบริษัทฯ ให้มีความเข้มแข็งขึ้น
ดังจะเห็นได้จากอัตราส่วนหนี้สินต่อส่วนของผู้ถือหุ้น มีการปรับตัวดีขึ้นจาก9.77 ในไตรมาส2 ของปี
2546 เป็น 1.03 ณ สิ้นปี 2546

3.  ความเสี่ยงจากการถือครองหุ้นส่วนใหญ่โดยกลุ่มทีปกรสุขเกษม

บริษัทฯ มีความเสี่ยงจากการที่กลุ่มทีปกรสุขเกษมถือหุ้นในกลุ่มบริษัทฯ อยู่เป็นจำนวนร้อยละ 54.86
จึงทำให้กลุ่มทีปกรสุขเกษมสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียงส่วน 3 ใน 4
ของที่ประชุมผู้ถือหุ้น ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้